ব্রিটিশ ভারত

ব্রিটিশ ভারত ছিল ব্রিটিশ সাম্রাজ্যের ঔপনিবেশিক শাসন, যা ভারতীয় উপমহাদেশে ১৮৫৮ সাল থেকে ১৯৪৭ সাল পর্যন্ত স্থায়ী ছিল। একে ভারতীয় সাম্রাজ্য বা ব্রিটিশ রাজ নামেও ডাকা হয়। ব্রিটিশ শাসনের অধীন যে অঞ্চল ছিল, তাকে তখন সাধারণত কেবল ভারত বলা হতো। এই অঞ্চলে দুই ধরনের এলাকা অন্তর্ভুক্ত ছিল—প্রথমত, যেসব এলাকা সরাসরি যুক্তরাজ্যের দ্বারা পরিচালিত হতো, যেগুলোকে একত্রে বলা হতো ব্রিটিশ ভারত; দ্বিতীয়ত, ব্রিটিশ আধিপত্যের অধীনে দেশীয় শাসকদের দ্বারা শাসিত ছিল কিছু অঞ্চল ছিল, যেগুলোকে বলা হতো দেশীয় রাজ্য বা প্রিন্সলি স্টেটস। এই অঞ্চলকে কখনও কখনও ভারতীয় সাম্রাজ্য নামেও অভিহিত করা হতো। ভারত হিসেবেই এই অঞ্চল সম্মিলিত জাতিপুঞ্জ-এর প্রতিষ্ঠাতা সদস্য হিসেবে যোগদান করেছিল এবং ১৯৪৫ সালে সান ফ্রান্সিস্কোতে গঠিত জাতিসংঘেরও প্রতিষ্ঠাতা সদস্য লাভ করে। ভারত ১৯০০, ১৯২০, ১৯২৮, ১৯৩২ ও ১৯৩৬ সালের গ্রীষ্মকালীন অলিম্পিকে অংশগ্রহণ করেছিল।
১৮৫৭ এর সিপাহী বিদ্রোহের পর ইস্ট ইন্ডিয়া কোম্পানির শাসনের পতন হলে ভারতকে ব্রিটিশ সাম্রাজ্যের অধীনে রানী ভিক্টোরিয়ার নামে (যিনি ১৮৭৬ সালে ভারতের সম্রাজ্ঞী হিসেবে ঘোষিত হন) হস্তান্তর করা হয়। ১৮৫৮ সালের ২৮ জুন এই শাসনব্যবস্থা চালু হয়। এই শাসনব্যবস্থা ১৯৪৭ সালে ভারত বিভাজনের আগ পর্যন্ত স্থায়ী ছিল। তখন ব্রিটিশ ভারতকে ভারতীয় ইউনিয়ন (পরবর্তিতে ভারত প্রজাতন্ত্র) এবং পাকিস্তান অধিরাজ্য (যা পরবর্তীতে ইসলামি প্রজাতন্ত্রী পাকিস্তান ও ১৯৭১ সালে বাংলাদেশের স্বাধীনতা ঘোষণার মাধ্যমে গণপ্রজাতন্ত্রী বাংলাদেশে রূপান্তরিত হয়) নামের দুটি সার্বভৌম অধিরাজ্যে পরিণত করা হয়। ১৮৫৮ সালে ব্রিটিশ ভারতের সূচনাকালে, নিম্ন বার্মা ইতোমধ্যে ব্রিটিশ ভারতের অংশ ছিল; ১৮৮৬ সালে উচ্চ বার্মা যুক্ত হলে, উভয় অঞ্চল মিলিয়ে বার্মা গঠিত হয়। বার্মাকে ১৯৩৭ সাল পর্যন্ত একটি স্বায়ত্তশাসিত প্রদেশ হিসেবে শাসন করা হয়, এরপর সেটিকে একটি পৃথক ব্রিটিশ উপনিবেশ ঘোষণা করা হয় এবং ১৯৪৮ সালে এটি স্বাধীনতা লাভ করে। ১৯৮৯ সালে বার্মার নাম পরিবর্তন করে মিয়ানমার রাখা হয়। ব্রিটিশ ভারতের সূচনাকালে "অ্যাডেন" ছিল ব্রিটিশ ভারতের প্রধান কমিশনারের একটি প্রদেশ এবং এটিকেও ১৯৩৭ সালে একটি পৃথক উপনিবেশে পরিণত করা হয়, যার নাম দেওয়া হয়েছিল অ্যাডেন কলোনি।
অন্যান্য ইউরোপীয় শক্তির অধীনস্ত গোয়া এবং পুদুচেরির (পন্ডিচেরি) মতো কয়েকটি ছোট এলাকা ছাড়া বর্তমানের প্রায় পুরো ভারত, পাকিস্তান, বাংলাদেশ এবং মিয়ানমার জুড়ে ব্রিটিশ ভারত বিস্তৃত ছিল। এই অঞ্চলটি অত্যন্ত বৈচিত্র্যময়, যাতে রয়েছে হিমালয় পর্বতমালা, উর্বর প্লাবনভূমি, সিন্ধু-গাঙ্গেয় সমভূমি, দীর্ঘ উপকূলরেখা, উষ্ণমণ্ডলীয় শুষ্ক বনাঞ্চল, শুষ্ক উঁচু ভূমি, এবং থর মরুভূমি। এর পাশাপাশি, বিভিন্ন সময়ে এর অন্তর্ভুক্ত ছিল অ্যাডেন (১৮৫৮ থেকে ১৯৩৭ পর্যন্ত), নিম্ন বার্মা (১৮৫৮ থেকে ১৯৩৭ পর্যন্ত), উচ্চ বার্মা (১৮৮৬ থেকে ১৯৩৭ পর্যন্ত), ব্রিটিশ সোমালিল্যান্ড (১৮৮৪ থেকে ১৮৯৮ পর্যন্ত), এবং প্রণালী উপনিবেশ (১৮৫৮ থেকে ১৮৬৭ পর্যন্ত)। ১৯৩৭ সালে বার্মাকে ভারত থেকে আলাদা করা হয় এবং ১৯৪৮ সালে স্বাধীনতা অর্জনের আগ পর্যন্ত এটি ব্রিটিশ ক্রাউনের দ্বারা সরাসরি শাসিত হয়। পারস্য উপসাগরের ট্রুশিয়াল প্রণালী এবং পারস্য উপসাগর রেসিডেন্সির অধীন অন্যান্য রাজ্যগুলো তত্ত্বগতভাবে ব্রিটিশ ভারতের প্রেসিডেন্সি ও প্রদেশের মতো দেশীয় রাজ্য ছিল এবং তারা মুদ্রা হিসেবে রুপি ব্যবহার করত।
এই অঞ্চলের অন্যান্য দেশের মধ্যে সিলন (বর্তমানে শ্রীলঙ্কা), যার মধ্যে উপকূলীয় অঞ্চল ও দ্বীপটির উত্তরাংশ অন্তর্ভুক্ত ছিল, ১৮০২ সালে অ্যামিয়েন্স চুক্তির মাধ্যমে ব্রিটেনের অধীনে নিয়ে আসা হয়। এই উপকূলীয় অঞ্চলগুলো ১৭৯৩ থেকে ১৭৯৮ সাল পর্যন্ত অস্থায়ীভাবে মাদ্রাজ প্রেসিডেন্সির অধীনে পরিচালিত ছিল। তবে পরবর্তী সময়ে সেখানের ব্রিটিশ গভর্নররা সরাসরি লন্ডনের কাছে জবাবদিহি করতেন, এবং এটি ব্রিটিশ ভারতের অংশ ছিল না। নেপাল এবং ভূটান রাজ্যগুলো ব্রিটিশদের সঙ্গে যুদ্ধ করার পর তাদের সঙ্গে চুক্তি করে এবং ব্রিটিশ কর্তৃক স্বাধীন রাষ্ট্র হিসেবে স্বীকৃতি লাভ করে। সিকিম রাজ্য ১৮৬১ সালের অ্যাংলো-সিকিম চুক্তির পর একটি দেশীয় রাজ্য হিসেবে প্রতিষ্ঠিত হলেও সার্বভৌমত্বের বিষয়টি অস্পষ্ট ছিল। মালদ্বীপ ১৮৮৭ থেকে ১৯৬৫ সাল পর্যন্ত একটি ব্রিটিশ আশ্রিত রাজ্য ছিল, কিন্তু এটি ব্রিটিশ ভারতের অংশ ছিল না।